b'\n_START_ARTICLE_\nGeorge David Birkhoff\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je na Univerzi Harvard. Na Univerzi v Chicagu je leta 1907 doktoriral s podro\xc4\x8dja navadnih diferencialnih ena\xc4\x8db pod Mooreovim mentorstvom. V tem \xc4\x8dasu so nanj najbolj vplivala Poincar\xc3\xa9jeva dela. Pou\xc4\x8deval je na Univerzi Wisconsina v Madisonu, Univerzi Princeton in od leta 1912 do svoje smrti na Univerzi Harvard._NEWLINE_V letu 1913 je dokazal Poincar\xc3\xa9jev \xc2\xbbzadnji geometrijski izrek\xc2\xab, posebni primer problema treh teles. Z dokazom je postal svetovno znan. Pisal je o temeljih teorij relativnosti in kvantne mehanike, ter leta 1923 z Rudolfom Ernestom Langerjem objavil monografijo Relativnost in moderna fizika (Relativity and Modern Physics)._NEWLINE_Leta 1923 je pokazal da je geometrija Schwarzschildovega prostor-\xc4\x8dasa edina krogelno simetri\xc4\x8dna re\xc5\xa1itev Einsteinovih vakuumskih ena\xc4\x8db polja. Posledica tega dejstva je, da \xc4\x8drne luknje niso le matemati\xc4\x8dna posebnost, ampak lahko nastanejo iz vsake dovolj masivne krogelne zvezde (Birkhoffov izrek)._NEWLINE_V letu 1927 je objavil delo Dinami\xc4\x8dni sistemi (Dynamical Systems)._NEWLINE_Med letoma 1925 in 1926 je bil predsednik Ameri\xc5\xa1kega matemati\xc4\x8dnega dru\xc5\xa1tva.'